สัญญาณฟื้นแรงของไทยคม
บริษัท ไทยคม (THCOM) ทำสัญญาความร่วมมือในการรักษาตำแหน่งวงโคจร 120 องศาตะวันออก
19 ธ.ค. 2554

บริษัท ไทยคม (THCOM) ทำสัญญาความร่วมมือในการรักษาตำแหน่งวงโคจร 120 องศาตะวันออก 
กับบริษัท Asia Satelite Telecommunication โดยทั้ง 2 บริษัทจะลงทุนร่วมกันและจัดสร้างดาวเทียม เพื่อให้บริการระบบ CBand มีจำนวนช่องสัญญาณ 28 ช่อง อายุการใช้งาน 15 ปี ทั้งนี้ บริษัทจะเป็นเจ้าของช่องสัญญาณจำนวน 14 ช่อง และใช้ช่องสัญญาณดังกล่าวให้บริการลูกค้าภายใต้ชื่อดาวเทียมไทยคม 7 
ภายหลังการทำสัญญาดังกล่าว ทำให้ตลาดทุนคลายกังวลประเด็นวงโคจร 120 องศา เพราะมีแนวทางที่ชัดเจนขึ้น 
“เรามองว่าแม้สัญญาความร่วมมือดังกล่าวจะยังไม่บังคับใช้ เนื่องจากต้องรอว่าคณะกรรมการสรรหาคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะออกใบอนุญาตให้บริษัท เพื่อนำมาประกอบการรักษาสิทธิวงโคจรหรือไม่ แต่การเปิดเผยแนวทางรักษาสิทธิวงโคจร 120 องศา ระหว่างบริษัทกับ Asia Sat รวมทั้งรายละเอียดเบื้องต้นของดาวเทียมไทยคม 7 ที่นำมาให้บริการร่วมกัน จะช่วยให้ความกังวลต่อประเด็นนี้ลดลงระดับหนึ่ง” มินทรา รัตยาภาส นักวิเคราะห์บริษัทหลักทรัพย์ (บล.) เกียรตินาคิน ให้ความเห็น
ศักยภาพการเติบโตต่อเนื่องในระยะยาว จะทำให้ราคาหุ้นสะท้อนปัจจัยพื้นฐานมากขึ้น 




นักวิเคราะห์ บล.เกียรตินาคิน คงมุมมองต่อปัจจัยพื้นฐาน THCOM ว่ามีความน่าสนใจในการเป็นหุ้นที่จะมีผลประกอบการพลิกจากขาดทุนเป็นกำไรในอนาคต จากการเติบโตของดาวเทียมไทยคม 4 หรือดาวเทียมไอพีสตาร์ และกำลังจะผ่านจุดคุ้มทุน 
“เคน สตรูตเคอร์” ผู้ช่วยผู้อำนวยการฝ่ายนักลงทุนสัมพันธ์ THCOM เคยกล่าวว่า บริษัทยังคงเป้าหมายพยายามสร้างกำไรในไตรมาส 4 นี้ หลังจากไตรมาส 3 พลิกมีกำไรสุทธิ 16 ล้านบาท ซึ่งเร็วกว่าเป้าหมายที่กำหนดไว้ว่า ไตรมาส 4 ปีนี้รายได้หลักของบริษัทมาจากการรับรู้รายได้ดาวเทียมไทยคม 5 ซึ่งมีมูลค่างานในมือทยอยรอการรับรู้กว่า 6,000 ล้านบาท และไอพีสตาร์อีก 1.5 หมื่นล้านบาท
ภายใต้สัญญาความร่วมมือดังกล่าว บริษัท Asia Sat จะเป็นผู้ออกเงินลงทุนทั้งหมดก่อน และตกลงให้บริษัทชำระคืนเป็นงวดๆ ปีละ 2 งวด ตลอดอายุการใช้งานดาวเทียม โดยเงินลงทุนในส่วนของบริษัท (14 ช่องสัญญาณ) คิดเป็นมูลค่า 171 ล้านเหรียญสหรัฐ หรือประมาณ 5,368 ล้านบาท ทั้งนี้คาดว่าดาวเทียมไทยคม 7 จะสร้างเสร็จ และให้บริการได้ภายในปี 2557 
“ความร่วมมือกับไทยคมในครั้งนี้ ทำให้เอเชียแซทสามารถขยายบริการ เพื่อรองรับความต้องการที่เพิ่มขึ้นในภูมิภาค” “วิลเลียม เวด” กรรมการผู้อำนวยการและประธานเจ้าหน้าที่บริหาร บริษัท เอเชีย แซทเทลไลท์ เทเลคอมมิวนิเคชั่นส์ กล่าว
“ศุภจี สุธรรมพันธุ์” ประธานเจ้าหน้าที่บริหาร THCOM กล่าวว่า มีความยินดีที่ได้บรรลุข้อตกลงความร่วมมือกับเอเชียแซท สำหรับโครงการดาวเทียมที่จะช่วยรักษาสิทธิในวงโคจรที่ 120 องศาตะวันออกของประเทศไทย และเป็นการรองรับปริมาณความต้องการใช้ดาวเทียมที่กำลังเติบโตอย่างรวดเร็วทั้งในประเทศไทยและในภูมิภาคอยู่ขณะนี้
ดาวเทียมเอเชียแซท 6/ดาวเทียมไทยคม 7 จะมีช่องสัญญาณในย่านความถี่ซีแบนด์ จำนวนทั้งสิ้น 28 ช่องสัญญาณ เพื่อให้บริการแก่ประเทศในแถบเอเชียและออสเตรเลีย
สำหรับดาวเทียมไทยคม 6 มูลค่าการลงทุน 4,800 ล้านบาท คาดว่าจะยิงสัญญาณช่วงต้นเดือน ก.ค. 2556 และเริ่มรับรู้รายได้ไตรมาส 4 ของปี 2556 ขณะนี้ได้มีการเซ็นสัญญาขายล่วงหน้ากับลูกค้า 1 ราย คิดเป็นมูลค่ากว่า 1,000 ล้านบาท
บล.เกียรตินาคิน คาดว่าปี 2555 จะเห็นผลประกอบการของ THCOM พลิกเป็นกำไร 355 ล้านบาท เติบโตก้าวกระโดดจากปี 2554 (อิงสมมติฐานการใช้งานแบนด์วิดไอพีเพิ่มเป็น 35% ในปี 2555 จาก 26% ในปี 2554 และคาดว่าครึ่งปีหลัง 2555 จะเริ่มรับรู้รายได้จากจีน) 
ประมาณการปัจจุบันยังไม่รวมดาวเทียมไทยคม 6 และไทยคม 7 ที่คาดว่า ไทยคม 6 จะเริ่มรับรู้รายได้กลางปี 2556 ขณะที่ไทยคม 7 คาดว่าจะรับรู้รายได้ภายในปี 2557 ซึ่งจะผลักดันการเติบโตของรายได้ในระยะยาว และจะมีมูลค่าเพิ่มจากดาวเทียมใหม่ช่วยเพิ่มมูลค่าให้กับราคาหุ้น THCOM ทั้งนี้ มองว่าเป็นโอกาสลงทุนจากราคาหุ้นยังถูก และยังไม่สะท้อนปัจจัยพื้นฐานในอนาคต
บริษัท เอเชียแซท เป็นผู้ประกอบการดาวเทียมชั้นนำในภูมิภาคเอเชีย โดยให้บริการกว่าสองในสามของประชากรโลก ปัจจุบันมีดาวเทียมให้บริการอยู่สามดวงคือ ดาวเทียม AsiaSat 3 ที่ 105.5 องศาตะวันออก, AsiaSat 4 ที่ 122 องศาตะวันออก AsiaSat 5 ที่ 100.5 องศาตะวันออก และ AsiaSat 7 สำหรับดาวเทียม AsiaSat ให้บริการทั้งการออกอากาศโทรทัศน์และด้านโทรคมนาคม โดยมีช่องโทรทัศน์และวิทยุรวมทั้งสิ้นกว่า 500 ช่อง บนดาวเทียมของเอเชียแซท ซึ่งมีผู้รับชมมากกว่า 620 ล้านครัวเรือนทั่วภูมิภาคเอเชียแปซิฟิกในขณะนี้ นอกจากนี้ยังให้บริการแก่ผู้ประกอบการโทรคมนาคม การให้บริการโครงข่ายเสียง โครงข่ายวีแซทส่วนบุคคลและมัลติมีเดียบนอินเทอร์เน็ตบรอดแบนด์ ทางเอเชียแซทยังมีแผนจัดส่งดาวเทียมอีกสองดวงคือ ดาวเทียม AsiaSat 6 และ AsiaSat 8 ช่วงต้นปี 2557 
บริษัท เอเชียแซท เป็นบริษัทย่อยของบริษัท เอเชีย แซทเทลไลท์ โฮลดิ้ง ซึ่งเป็นบริษัทจดทะเบียนในตลาดหลักทรัพย์ของฮ่องกง (Stock Code : 1135)